48. schôdza NR SR - 3.deň - B. popoludní
Dátum: 2015-03-12
Poslanec: Hraško, Igor (OĽANO)
Druh vystúpenia: Vystúpenie v rozprave

99. Netuším, ale skúsim to do tých piatich minút nejak vtesnať. Laššáková, Jana, podpredsedníčka NR SR 100. Keď nie, tak, tak potom. Dobre. Nech sa páči. Hraško, Igor, poslanec NR SR 101. Ďakujem pekne za slovo, pani predsedajúca. Tento zákon už si zrejme vyžadoval čas a asi je dobré, že sa nejakým spôsobom spresňujú pravidlá a píše sa tu aj, že v rámci prevencie pred požiarmi sa robia určité úkony, ktoré majú teda preventívny charakter a majú predísť vznikom požiarov. Je tam teda rozpracovaných viacero oblastí, o ktorých už hovoril kolega Gál, ale ja som hneď dostal niekoľko podnetov, v čom tento zákon už má určité také drobnosti. Škoda teda, že tu nie je pán minister Kaliňák, ktorý to má pod svojou gesciou, pretože by mi zrejme hneď vedel odpovedať, ale však uvidíme. Ja by som sa v prvom rade, alebo teda upriamil by som pozornosť hneď na jeden z bodov, a to je v § 11 ods. 2, kde sa píše o odbornej spôsobilosti špecialistu požiarnej ochrany, ktorú môže získať fyzická osoba, ktorá má najmenej vysokoškolské vzdelanie 1. stupňa technického smeru. (Ruch v sále.) Laššáková, Jana, podpredsedníčka NR SR 102. Páni poslanci, poprosím vás o pokoj. Páni poslanci. Pán poslanec Přidal, veľmi vás počuť. Nech sa páči, pán poslanec Hraško. Hraško, Igor, poslanec NR SR 103. Ďakujem. Týmto opatrením alebo týmto paragrafom, keby sa zaviedol do tohto zákona, tak môže prísť, ako sa povie, o chlieb veľa ľudí absolventov Strednej školy požiarnej ochrany v Žiline, ktorí teda majú len stredoškolské vzdelanie, ale pritom svoju robotu robia dobre viac, alebo teda 40 i viac rokov a vedia o tom o čosi viac ako súčasne vyštudovaní vysokoškoláci. Takže je otázne, že či táto odborná spôsobilosť má byť podmienená vyštudovaním vysokej školy, alebo stačí naozaj absolvovanie Strednej školy požiarnej ochrany, špecializovanej Strednej školy požiarnej ochrany v Žiline. Ďalej je tu otázne to, že sa majú kontrolovať komíny minimálne teda raz ročne, pretože vznikajú požiare a vznikajú práve od komínových telies. No povedzme si, že kde najčastejšie vznikajú tieto požiare od týchto komínov. Tak, žiaľ, sú to v oblastiach, kde sú práve menej majetní alebo sociálne znevýhodnení občania našej spoločnosti, kde sa práve od ich nedokonalých vykurovacích telies v chatrčiach chytajú ich okolité steny, ktoré nie sú zabezpečené absolútne žiadnym spôsobom. A títo, pochybujem, že budú mať financie na to, aby si dali skontrolovať komín. Nemajú ani financie na to, aby si ho dali vyčistiť, ten komín, a nemajú ani na zaplatenie sankcie, ktorá by bola v prípade udelená, alebo teda udelená v prípade toho, že sa príde na to, že nemajú ten komín skontrolovaný. A na základe tohto má potom trpieť ostatná časť občanov Slovenskej republiky, ktorí sú zodpovední, ktorí si ten komín určite dajú vyčistiť, ktorí majú dokonalejšie spaľovacie zariadenie alebo splyňovacie zariadenie, samozrejme, je to otázne, že či vôbec plynové kotly potrebujú tak častú kontrolu, pretože tie majú úplne iný typ splodín, ako povedzme horenie z dreva, prípadne iných splynených materiálov. Takže aj tuná je vlastne taká zvláštna nedokonalosť v tomto zákone a tým pádom je to obrátené proti tým zodpovedným občanom, ale tým menej zodpovedným to akosik neuberie nič. No a ďalej ma tu zaujali ešte - to možno na nejakú minútku, dve budem mať - vplyvy na podnikateľské prostredie. Je tu otázka, že: "Ktoré podnikateľské subjekty budú predkladaným návrhom ovplyvnené a aký je ich počet?" A odpoveď: "Nie je možné presne definovať počet uvedených subjektov." Trošku ma to tak zarazilo, pretože ak pripravujem niečo a má to mať na niekoho vplyv, tak si asi zistím aspoň štatisticky, že na koho to vplyv môže mať. "Aký je predpokladaný charakter a rozsah nákladov a prínosov?" Samozrejme, jedná sa o občanov, pretože "navrhovanými ustanoveniami, ktoré súvisia s povinnosťou jedenkrát ročne zabezpečiť kontrolu komínových telies osobou s odbornou spôsobilosťou," teda kominárom, "vznikne určité navýšenie nákladov na prevádzku stavieb vo vlastníctve fyzických osôb," teda občanov Slovenskej republiky, "ktoré sú vybavené komínovým telesom. Vlastníci stavieb s vlastným vykurovacím zariadením a komínovým telesom." Takže opäť je to zásah a navýšenie nákladov pre občanov. "Aká je predpokladaná výška administratívnych nákladov, ktoré podniky vynaložia v súvislosti s implementáciou návrhu?" - ďalšia otázka. "Výšku administratívnych nákladov v súvislosti s implementáciou návrhu nemožno bližšie konkretizovať." To je pre mňa tiež také zvláštne, že pripravuje sa zákon a nevie sa špecifikovať alebo konkretizovať predpokladaná výška dopadu. V ďalšej časti sociálnych vplyvov sa tu píše aj o kvantifikácii rast alebo pokles príjmov výdavkov na priemerného obyvateľa, rast alebo pokles príjmov výdavkov za jednotlivé ovplyvnené skupiny domácností a celkový počet obyvateľstva domácností ovplyvnených predkladaným materiálom. "Celkový počet nie je možné kvantifikovať." Tak opäť máme nejakú štatistiku alebo nemáme žiadnu štatistiku? Veď predsa stavebné úrady musia mať záznamy o tomto, koľko vydali povolení na stavbu, rekonštrukciu a zavedenie takýchto zariadení. No a mám tu ešte jednu poznámku vlastne v ďalšom bode "Zhodnotenie kvalitatívnych, prípadne kvantitatívnych vplyvov na prístup k zdrojom, právam, tovarom a službám" a tak ďalej. Opäť tuná chýbajú štatistiky, ktoré by relevantne doložili údaje o tom, že či naozaj zavedením povinnosti aspoň 1-krát ročne zabezpečiť vykonanie kontroly komínového telesa odborne spôsobilou osobou sa zabezpečí zvýšenie úrovne protipožiarnej bezpečnosti stavieb vo vlastníctve fyzických osôb a podstatne sa zníži podiel požiarov od komínových telies, ktorý za posledných desať rokov stúpol takmer desaťnásobne. Zaujímalo by ma, kde stúpol, teda aké sú miesta a aké sú to oblasti. A budeme, budeme na jasnom, u koho a u akej skupiny obyvateľstva v týchto veciach tieto problémy nastali. Takže opäť tento zákon, dobrá myšlienka, len, žiaľ, spracovanie nedokonalé, ale uvidíme, ako teda bude, pretože predpokladám, že zákon postúpi do druhého čítania, takže uvidíme, či ho budeme môcť vylepšiť a či budú akceptované naše návrhy práve k tomuto, čo som pred chvíľkou prečítal. Ďakujem.